มือดีแห่ลงแข่งเอ็มดี‘สุขุมวิท’’
เปิดตัว 5 ผู้สมัครชิงตำแหน่งเอ็มดีบริษัท บริหารสินทรัพย์สุขุมวิท คนใหม่ รับไม้ต่อบริหารสินทรัพย์ด้อยคุณภาพ 5 แสนล้านบาท
21 ส.ค. 2555

เปิดตัว 5 ผู้สมัครชิงตำแหน่งเอ็มดีบริษัท บริหารสินทรัพย์สุขุมวิท คนใหม่ รับไม้ต่อบริหารสินทรัพย์ด้อยคุณภาพ 5 แสนล้านบาท 
รายงานข่าวจากคณะกรรมการสรรหากรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า มีผู้สมัครเข้าดำรงตำแหน่งกรรมการผู้จัดการ บสส. จำนวน 5 ราย ได้แก่ 1.นายตริณญ์ อินทรโอภาส ผู้อำนวยการสายงานการเงิน บริษัท ทีทีแอนด์ที 2.นายการุณ เลาหรัชตนันท์ อดีตกรรมการผู้จัดการ บริษัท ไทยพาณิชย์ลีสซิ่ง 3.นายธนารักษ์ อิศดิศัย ผู้ช่วยกรรมการผู้จัดการ ธนาคารพัฒนาวิสาหกิจขนาดกลางและย่อมแห่งประเทศไทย (เอสเอ็มอีแบงก์) 4.นายขจรศักดิ์ เจียรธนากุล อดีตผู้อำนวยการฝ่ายจัดการสินทรัพย์ บรรษัทบริหารสินทรัพย์ไทย (บสท.) 5.นายชูเกียรติ จิตติไมตรีสกุล รองกรรมการผู้จัดการ บริษัท บริหารสุขุมวิท (บสส.) 
ทั้งนี้ กำหนดให้ผู้สมัครรับการสัมภาษณ์และแสดงวิสัยทัศน์ แนวคิดเชิงกลยุทธ์ในการบริหารจัดการในวันที่ 21 ส.ค.นี้
รายงานข่าวเปิดเผยว่า นางน้ำผึ้ง วงศ์สมิทธิ์ กรรมการผู้จัดการ บสส. จะครบวาระการดำรงตำแหน่งสิ้นเดือน ธ.ค.นี้ ซึ่งดำรงตำแหน่งมานานถึง 8 ปี สำหรับตัวเก็งที่คาดว่าจะได้รับการคัดเลือกในครั้งนี้น่าจะเป็นนายชูเกียรติ เนื่องจากเป็นลูกหม้อเก่าของ บสส. เข้ามาเริ่มงานตั้งแต่เริ่มก่อตั้ง บสส. เมื่อ 12 ปีที่แล้ว และมีความรู้ความชำนาญด้านการบริหารสินทรัพย์มาโดยตลอด 
ปัจจุบัน บสส. มีสินทรัพย์รวม 1.8 แสนล้านบาท แยกเป็นลูกหนี้ด้อยคุณภาพ (เอ็นพีแอล) จำนวน 1.77 แสนล้านบาท จากจำนวนลูกหนี้คงเหลือ 27,692 ราย และทรัพย์สินรอการขาย (เอ็นพีเอ) 6,798 ล้านบาท ซึ่งยังไม่นับรวมและจะรับมาจาก บสท. อีก 3.5 แสนล้านบาท ภายในเดือน ส.ค.นี้ จะทำให้มีสินทรัพย์ด้อยคุณภาพที่บริหารร่วม 5 แสนล้านบาท
ผลการดำเนินงานตั้งแต่เดือน ม.ค.พ.ค. สามารถปรับโครงสร้างหนี้ไปแล้วกว่า 1.8 หมื่นล้านบาท และนำส่งเงินคืนให้กับกองทุนเพื่อการฟื้นฟูและพัฒนาระบบสถาบันการเงินแล้ว 3,300 ล้านบาท ซึ่งเป็นเงินสดจากการบริหารหนี้ที่ไม่ก่อให้เกิดรายได้ 2,500 ล้านบาท